สังคมข่าวหุ้นนิวส์เวฟ
ตลาดหุ้นไทยล่าสุดปิดการซื้อขายที่ระดับ 1,487.20 จุด ปรับลดลง 9.70 จุด พ่วงด้วยมูลค่าการซื้อขายรวม 5.6 หมื่นล้านบาท 
8 ก.ย. 2559

ตลาดหุ้นไทยล่าสุดปิดการซื้อขายที่ระดับ 1,487.20 จุด ปรับลดลง 9.70  จุด พ่วงด้วยมูลค่าการซื้อขายรวม 5.6 หมื่นล้านบาท  
*  โดยทางกลุ่มเข้าซื้อสุทธิสถาบันนำทัพเก็บไป 1,591 ล้านบาท ตามด้วยต่างชาติ 421 ล้านบาท ส่วนบัญชีบริษัทหลักทรัพย์ขายสุทธิ 1,187 ล้านบาท และรายย่อยสาดออก 825 ล้านบาท
* ตลาดหุ้นไทยหลังจากปรับตัวลงหนักในช่วงที่ผ่านมา นี่เรียกว่าออกการเสียศูนย์เอาพอสมควร และล่าสุดก็ถอยลงมาปิดลบจุดต่ำสุดของวันที่ 1,487 จุด  
*  งานนี้ ท่าทางจะถอยลงไปต่ออีก จึงขอให้นักลงทุนใช้ความระมัดระวังและปรับพอร์ตให้เหมาะสมกับสถานการณ์ด้วย  *  ถึงภาพรวมของตลาดจะเผชิญกับแรงกดดัน แต่อย่าลืมภายใต้ “วิกฤตย่อมมีโอกาส” จึงถือเป็นจังหวะที่จะเข้าซื้อหุ้นพื้นฐานราคาถูกได้ แต่ใช้วิธีทยอยเก็บอย่าเพิ่งซัดเต็มเหนี่ยวจนหมดหน้าตัก
* เริ่มกันด้วยหุ้นแรก IVL เมื่อวานราคาหุ้นถอยลบแรงจนหลุดต่ำระดับ 30 บาทอีกรอบ  
*  นับเป็นโอกาสดีที่จะทยอยเข้าลงทุน แถมล่าสุด โบรกฯ คาดงบไตรมาส 3 ออกมาสวยหรู
 *  โดยประเมินกำไรพุ่งประมาณ 2,700 ล้านบาท โตขึ้นกว่า 400% จากช่วงปีก่อน  
*  หนุนกำไรงวด 9 เดือนแรกกระฉูดไปกว่า 12,000 ล้านบาท พร้อมกับเคาะราคาเป้าหมายสูงลิบ 50 บาท  
*  อ่านไม่ผิดครับให้ราคาเป้าหมาย 50 บาท อัพไซด์กระจายกว่า 70% สตอรี่บวกมีหนุนเต็มหน้าตัก อย่าลืมพิจารณากันดู
 *  ต่อกันด้วยหุ้น TFG ยังคงชอบความเป็นหุ้นเทิร์นอะราวด์ซัดกำไรโตแรง
 *  โดยผู้บริหาร “เชิดศักดิ์ กู้เกียรตินันท์” ออกปากมั่นใจว่า แนวโน้มงบครึ่งปีหลังจะยังคงโดดเด่น  
*  เบื้องต้นจะทำรายได้สูงกว่าช่วงครึ่งปีแรกที่ผ่านมา หลังจากราคาไก่และสุกรที่ปรับเพิ่มสูงขึ้นอย่างต่อเนื่อง  
*  เมื่อปัจจัยบวกชิ้นสำคัญรอผลักดันขนาดนี้ กำไรงวดไตรมาส 3-4 แบบนี้โตสบายไม่มีปัญหาแน่นอน
 *  หุ้นร้อน COM7 น่าจับตากับกรณีกระแสการเปิดตัว iPhone 7 และ iPhone 7 Plus
 *  ถ้ามองแบบผ่านๆ หลายคนอาจสงสัยว่า แค่การเปิดตัวโทรศัพท์จะมีผลอะไรมากมายกับหุ้น
 *  หากคิดแบบนี้แสดงว่ามองข้ามปัจจัยหนุนกันเกินไป เนื่องจากในปัจจุบัน COM7 ถือเป็นพันธมิตรธุรกิจกับ TRUE ในการบริหารร้าน TRUE Shop
*  ดังนั้น เมื่อมีการเปิดตัวโทรศัพท์ยอดฮิตติดลมบนแบบตระกูล iPhone แรงซื้อจะไหลกระหน่ำจากผู้บริโภคเข้ามาไม่อั้น  
*  และส่งผลบวกต่อ COM7 โดยตรงที่จะมีรายได้ในส่วนนี้ไหลเข้ามา นี่ยังไม่รวมกับโอกาสทำรายได้กลุ่มสินค้าที่เกี่ยวข้องต่อเนื่อง เช่น Power bank หรือ เคสโทรศัพท์ เพิ่มเติมอีกนะ พวกนี้แหละตัวมาร์จิ้นชั้นดีทีเดียว  
*  ราคาเป้าหมายโบรกฯ เคาะไว้แถว 15 บาท อัพไซด์สวยกว่า 30% ไม่ได้ดูเว่อร์เกินไปเมื่อเทียบกับโอกาสเติบโตของ COM7  
*  หุ้น ANAN ช่วงนี้วอลุ่มโป่งน่าดู หลังจากทิศทางธุรกิจอสังหาริมทรัพย์บริษัทอยู่ในช่วงขาขึ้น  
*  ขณะที่ช่วงครึ่งปีหลังทางบริษัทยังมีแผนเปิดโครงการเพิ่มอีกถึง 8 โครงการ มูลค่ารวม1.9 หมื่นล้านบาท ซึ่งมีแนวโน้มได้รับความสนใจจากตลาดเป็นอย่างดี
* หุ้น TRUE ช่วงนี้โดนแรงขายถล่มกระจายเมื่อวานปิดลบ 7.20 บาท ปรับลงไปรวม 4%
 *  ซึ่งจากราคาในวานนี้ เท่ากับปิดลบติดต่อกันไปแล้วถึง 6 วันทำการ และปรับตัวลงไปแล้ว 14%  
*  ดังนั้น จึงถือว่าเข้าเขตขายมากเกินไปแล้ว วันนี้จึงน่าจะเริ่มกลับมารีบาวด์ทางเทคนิคได้  
*  หุ้น EPG ราคาแข็งโป๊กเป็นอย่างมาก ขนาดเจอตลาดผันผวนยังไม่หวั่นและสามารถทำปิดบวกไปถึง 14.40 บาท เพิ่มขึ้นกว่า 2%  
*  น่าสนใจไม่เบาเหมือนกันสำหรับหุ้น EPG ถ้าใครมีติดพอร์ตอยู่แล้วแนะให้ถือรอรับการเติบโตต่อไปได้เลย สไตล์วิ่งได้วิ่งดีแบบนี้ ท่าทางอีกไม่นานคงได้เห็นสร้างฐานราคาใหม่แน่นอน
** หุ้นร้อนประจำวันที่ 7 ก.ย.2559 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) ได้แก่
บริษัท ไทย-เยอรมัน โปรดักส์ จำกัด (มหาชน) หรือ TGPRO, ใบสำคัญแสดงสิทธิในการจองซื้อหุ้นสามัญ ของบริษัท ไทย-เยอรมัน โปรดักส์ จำกัด (มหาชน) ครั้งที่ 1 หรือ TGPRO-W1, ใบสำคัญแสดงสิทธิในการจองซื้อหุ้นสามัญ ของบริษัท ไทย-เยอรมัน โปรดักส์ จำกัด (มหาชน) ครั้งที่ 2 หรือ TGPRO-W2 ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่วันที่  8 ก.ย.-28 ก.ย. 2559 **
* แก้ไขข่าวเล็กน้อยเกี่ยวกับหุ้นของ เมืองไทยลิสซิ่ง หรือ MTLS ว่า ราคาเป้าหมายที่ บล.บัวหลวง  กำหนดไว้คือ 24.50 บาทต่อหุ้น